**Se-ncalță infinitul de la solduri**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*schimb de măști\*

întinde tentacule spre ziua de mâine

subsolul gândului

fracționat

dimensiunile ocupă tarabe

la depozitul iluziilor e lichidare de stoc

interstițiul dintre comete soarbe partea mea fluidă

înoată prin magmă de stele

mă pipăi

pentru o clipă (veșnicia nu se respiră decât prin semințe)

nu mai sunt galaxie

simt osul ca o săgeată cum pleacă

contra curentului

pătrunde frigul

sub voaluri radioactive

îmi pun brățări de pământ la glezne

activez gravitația în talpă

împletesc în cosițe câteva doruri (nu strică să condimentez pulsul)

puțin smoothy emoțional

și (ca o armură de rezervă) un evantai de vise fragile

pregătită

las timpul să-mi penetreze gândul

vezi iubite cât de frumos dansează în mine

efemerul